
 24.4.2014
 BG
 Официален вестник на Европейския съюз
 L 121/21
 РЕГЛАМЕНТ ЗА ИЗПЪЛНЕНИЕ (ЕС) No 410/2014 НА КОМИСИЯТА
 от 23 април 2014 година
 за изменение на Регламент за изпълнение (ЕС) No 293/2012 по отношение на наблюдението на емисиите на CO2 на нови леки търговски превозни средства, чийто тип е одобрен в рамките на многоетапен процес
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 510/2011 на Европейския парламент и на Съвета от 11 май 2011 г. за определяне на стандарти за емисиите от нови леки търговски превозни средства като част от цялостния подход на Съюза за намаляване на емисиите на CO2 от лекотоварните превозни средства (1), и по-специално член 8, параграф 9, първа алинея от него,
 като има предвид, че:
 (1)
 В приложение ХII към Регламент (ЕО) No 692/2008 на Комисията (2) е установен нов метод за определяне на емисиите на CO2 и разхода на гориво на превозните средства от категория N1, чийто тип е одобрен в рамките на многоетапен процес (наричани по-нататък „превозни средства с многоетапно одобрение на типа“). Този нов метод трябва да се прилага от 1 януари 2014 г., но при желание може да се прилага и от 1 януари 2013 г.
 (2)
 В част Б, точка 7 от приложение II към Регламент (ЕС) No 510/2011 се предвижда, че специфичните емисии на CO2 на напълно комплектуваните превозни средства трябва да се разпределят на производителя на базовото превозно средство. Това налага напълно комплектуваните превозни средства да могат да се установяват при наблюдението, както и да може да се идентифицира производителят на базовото превозно средство. Също така това изисква определени данни във връзка с базовото превозно средство да се определят съгласно новата методика по приложение ХII към Регламент (ЕО) No 692/2008.
 (3)
 В съответствие с член 8, параграф 5 от Регламент (ЕС) No 510/2011 производителите на базовите превозни средства имат право да проверяват данните във връзка с превозните средства с многоетапно одобрение на типа, на чиято база са изчислени техните цели за специфични емисии на CO2. По тази причина е целесъобразно да се установят подробни разпоредби за обмена на съответните данни между производителите и Комисията.
 (4)
 Поради спецификите и характеристиките на системите си за регистрация на превозните средства е възможно обаче държавите членки да не могат да представят всички данни от значение за наблюдението на превозните средства с многоетапно одобрение на типа, посочени в подробните данни по приложение II към Регламент (ЕС) No 510/2011. Поради това Комисията следва да има възможността да взема предвид данните, представени от производителите като част от процеса на проверка по член 8, параграф 5 от Регламент (ЕС) No 510/2011 за определяне на предварителните цели за специфични емисии.
 (5)
 По тази причина производителите следва да представят на Комисията и Европейската агенция за околната среда (ЕАОС) идентификационните номера на превозните средства (VIN), които са определили за леките търговски превозни средства, продадени през предходната календарна година или за които е издадена гаранция през същата година. Също така производителите следва да имат възможността да представят